b"\n_START_ARTICLE_\nBargellon palatsi\n_START_PARAGRAPH_\nBargellon palatsi on Firenzen kaupungissa Italiassa sijaitseva rakennus, joka rakennettiin vuonna 1255 ja jossa on vuodesta 1865 l\xc3\xa4htien sijainnut Bargellon kansallinen museo (ital. Museo Nazionale del Bargello), jonka kokoelmat sis\xc3\xa4lt\xc3\xa4v\xc3\xa4t suuren m\xc3\xa4\xc3\xa4r\xc3\xa4n goottilaista ja renessanssin veistotaidetta. Kokoelma on Italian merkitt\xc3\xa4vin.\n_START_SECTION_\nNimest\xc3\xa4\n_START_PARAGRAPH_\nNimi Bargello tulee my\xc3\xb6h\xc3\xa4islatinan sanasta bargillus, joka puolestaan tulee gooteilta sanasta barfi ja germaaneilta sanasta burg, joka merkitsee linnaa tai linnoitettua tornia. Keskiajan Italiassa nimityst\xc3\xa4 k\xc3\xa4ytettiin kaupungin sotilaallisesta komentajasta, jonka teht\xc3\xa4v\xc3\xa4n\xc3\xa4 oli kaupungin turvallisuudesta ja oikeudenk\xc3\xa4yt\xc3\xb6st\xc3\xa4 huolehtiminen. Firenzess\xc3\xa4 yleens\xc3\xa4 teht\xc3\xa4v\xc3\xa4\xc3\xa4n palkattiin ulkopuolinen, toisesta kaupungista kotoisin oleva henkil\xc3\xb6, jotta olisi v\xc3\xa4ltytty erilaisilta suosikkij\xc3\xa4rjestelmilt\xc3\xa4. N\xc3\xa4in nimitys ulottui my\xc3\xb6s rakennukseen, joka oli komentajan koti ja virasto.\n_START_SECTION_\nHistoria\n_START_PARAGRAPH_\nTaidehistorioitsija, arkkitehti ja kuvanveist\xc3\xa4j\xc3\xa4 Giorgio Vasarin mukaan Bargellon palatsi rakennettiin 1200-luvulla ja sen arkkitehtina toimi Lapo Tedesco, joka tunnetaan arkkitehti ja kuvanveist\xc3\xa4j\xc3\xa4 Arnolfo di Cmabion is\xc3\xa4n\xc3\xa4. Rakennusta laajennettiin 1400-luvulla, sill\xc3\xa4 kaupunkivaltiota hallinnut Cosimo de' Medici (Cosimo Vanhempi) (1389\xe2\x80\x931464) halusi julkisivulle maalattavaksi kapinaan nousseiden, sittemmin hirtettyjen aatelisten muotokuvan. Vuosina 1502 ja 1574 palasissa toimivat oikeusviranomaiset, ja sen j\xc3\xa4lkeen rakennus muutettiin julkiseksi vankilaksi._NEWLINE_Vuonna 1840 palatsin kappelista l\xc3\xb6ytyi Dantea esitt\xc3\xa4v\xc3\xa4 muotokuva, jonka oli maalannut Giotto. T\xc3\xa4m\xc3\xa4 her\xc3\xa4tti uuden mielenkiinnon rakennusta ja sen entis\xc3\xb6inti\xc3\xa4 kohtaan. Vuonna 1859 kuninkaallisella asetukselle m\xc3\xa4\xc3\xa4r\xc3\xa4ttiin toscanalaisen kulttuurin museo sijoitettavaksi palatsin tiloihin. Museo sai avajaisten yhteydess\xc3\xa4 nimekseen Bargellon kansallinen museo, jolla se my\xc3\xb6s nykyisin tunnetaan."